Twee verdagtes met ivoor vasgetrekDie ivoor is agter op ’n bakkie onder mieliesakke versteek. Foto: Verskaf Twee verdagtes het Vrydag in die Klerksdorpse landdroshof voorgekom vir die beweerde besit van olifanttande. Douglas Matambandini (46) en Mmoloki Moseki (49) se verskyning is die gevolg van misdaadintelligensie-optrede op Woensdag 7 November, sê kapt. Aafje Botma, Noordwes-polisiewoordvoerder. “Inligting is ontvang dat die verdagtes op pad was na Klerksdorp,” sê Botma. “Lede van georganiseerde misdaad en die taktiese reaksie-eenheid van Klerksdorp het ŉ Toyota-bakkie voorgekeer en deursoek, wat tot die twee se inhegtenisneming aanleiding gegee het.” Sy sê die beamptes het beslag gelê op ses olifanttande wat onder mieliesakke versteek was. Die ivoor het 112,7 kg geweeg en het ŉ geskatte waarde van R676 000. Die verdagtes bly in aanhouding tot hul volgende hofverskyning op Vrydag 16 November, wanneer hulle om borgtog sal aansoek doen. Lt.genl. Baile Motswenyane, Noordwes-polisiekommissaris, het die span geloof vir hul toewyding en harde werk wat tot die inhegtenisnemings gelei het. Sy vra lede van die publiek moet enige verdagte optrede of inligting aan die polisie rapporteer, “want inligting kan … misdaad voorkom en die polisie misdade help ondersoek”.